
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Mestský súd Bratislava IV 41C/28/2024 6124226131 28. 08. 2024 JUDr. Natália Kolláriková ECLI:SK:MSBA4:2024:6124226131.3
Uznesenie Mestský súd Bratislava IV v spore žalobcu: Náhradné vozidlo, s.r.o., IČO: 50 496 166, so sídlom: Tolstého 20, Žilina, zastúpený: ADVOKÁTI Müller § Dikoš, s.r.o., IČO: 36 864 455, so sídlom: Tolstého 1201/20, Žilina, proti žalovanému: KOOPERATIVA poisťovňa, a.s. Vienna Insurance Group, IČO: 00 585 441, so sídlom: Štefanovičova 4, 816 23 Bratislava, o zaplatenie 902,70 eur s príslušenstvom, takto rozhodol: I. Súd konanie z a s t a v u j e. II. Žiadnej zo strán sporu súd náhradu trov konania nepriznáva. odôvodnenie: 1. Žalobou doručenou pôvodne Okresnému súdu Banská Bystrica ako upomínaciemu súdu dňa 05.02.2024 sa žalobca voči žalovanému domáhal zaplatenia istiny vo výške 902,70 Eur spolu s príslušenstvom z titulu postúpenej pohľadávky vzniknutej krátením poistného plnenia čo do žalovanej istiny za poistnú udalosť zo dňa 13.08.2023. Zároveň si uplatnil voči žalovanému i nárok na náhradu trov konania. 2. Súd v upomínacom konaní vydal platobný rozkaz sp. zn. 1Up/273/2024 dňa 16.02.2024, voči ktorému podal žalovaný odpor. Postupom podľa § 14 ods. 1 zákona č. 307/2006 Z.z. o upomínacom konaní súd vyzval žalobcu, aby podal návrh na pokračovanie v konaní na príslušnom súde. 3. Na základe návrhu žalobcu na pokračovanie v konaní bola vec postúpená miestne príslušnému tunajšiemu súdu dňa 04.04.2024. 4. Podaním doručeným tunajšiemu súdu dňa 05.08.2024 vzal žalobca žalobu pred prvým pojednávaním v celom rozsahu späť z dôvodu úhrady žalovanej istiny dňa 13.06.2024 a čiastočnej úhrady súdneho poplatku dňa 24.07.2024, pričom na zaplatení úroku z omeškania nezotrval. Poukázal na vzájomnú dohodu strán sporu, v zmysle ktorej žalovaný uhradil žalobcovi i trovy právneho zastúpenia. Na základe uvedeného žalobca žiadal konanie zastaviť a žiadnej zo strán sporu nepriznať nárok na náhradu trov konania. K späťvzatiu žaloby doložil potvrdenia o prijatých platbách (istina, trovy právneho zastúpenia, súdny poplatok v sume 10,- Eur). 5. Podľa ustanovenia § 145 ods. 1 Civilného sporového poriadku (ďalej len „CSP“), ak je žaloba vzatá späť celkom, súd konanie zastaví. 6. Podľa § 146 ods. 1 CSP, súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. 7. Podľa § 146 ods. 2 CSP, súhlas žalovaného je potrebný vždy, ak určitý spôsob usporiadania vzťahu medzi stranami vyplýva z osobitného predpisu. 8. Súd s poukazom na účinné späťvzatie žaloby konanie podľa ust. § 145 ods. 1 CSP zastavil. Nakoľko k späťvzatiu žaloby došlo pred predbežným prejednaním sporu i pojednávaním a zároveň spôsob usporiadania vzťahu medzi stranami nevyplýva z osobitného predpisu, súhlas žalovaného k zastaveniu konania zákon nevyžaduje.
9. O trovách konania súd rozhodol a contrario podľa § 256 ods. 1 prvá veta CSP, podľa ktorého, ak strana procesne zavinila zastavenie konania, súd prizná náhradu trov konania protistrane. Keďže v predmetnom konaní zanikol predmet konania v dôsledku mimosúdneho urovnania sporu, na ktorom sa obe procesné strany dohodli, niet v konaní procesne úspešnej a procesne neúspešnej strany, preto rozhodol súd o trovách konania tak, ako je uvedené vo výroku tohto uznesenia. Poučenie: Proti tomuto uzneseniu možno podať odvolanie do 15 dní odo dňa doručenia na podpísanom súde, písomne, v 2 vyhotoveniach. V odvolaní sa má popri všeobecných náležitostiach uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

